ET Euroopa Liidu Teataja C 173/22

TEADAANNE VEDELATE JA GAASILISTE SÜSIVESINIKE UURIMISE LOA ANDMISE KOHTA UURINGUALAL VITA

ITAALIA VABARIIK – SITSIILIA MAAKOND

MAAKONNA TÖÖSTUSMINISTEERIUM – MAAKONNA KAEVANDAMISTEENISTUS

MAAKONNA SÜSIVESINIKE JA GEOTERMILISE ENERGIA OSAKOND (U.R.I.G.)

2009/C 173/11

Edison S.p.A, ettevõtja, kelle juriidiline asukoht on Milano, Foro Buonapartu 31, registrikood 06722600019, on esitanud 10. mail 2006 taotluse ja 2. augustil 2007 täiendava taotluse maakonna tööstusministrile, kes on pädev isik kaevandamisõiguste andmisel Sitsiilia maakonnas ja kelle registreeritud kantselei asub Ugo La Malfa tänav 87/89, 90146 Palermo, direktiivi 94/22/EÜ ülevõtmist ja kohaldamist käsitleva 3. juuli 2000. aasta Sitsiilia maakonnaseadusega nr 14 kooskõlas oleva taotluse nafta ja maagaasi varude uurimisloa (tähis „Vita”) saamiseks üle 68 210 ha suurusel alal, mis asub Lääne-Sitsiilias Palermo ja Trapani rajoonide territooriumil. Osutatud territooriumil on vabad piirid põhja, ida ja lõuna suunas. Läänes, punktide F ja G vahelises lõigus puutub territoorium kokku Lippone-Mazara del Vallo kontsessiooni alaga.

Palermo rajoonis on taotlusega hõlmatud Monreale vald. Trapani rajoonis hõlmab taotlus järgmisi valdasid: Alcamo, Buseto Palizzolo, Calatafimi, Castelvetrano, Gibellina, Partanna, Salaparuta, Salemi, Santa Ninfa, Trapani, Vita, Castellammare del Golfo ja Mazara del Vallo.

Luba taotletakse maa-ala jaoks, mis on piiritletud punkte A, B, C, D, E, F ja G ühendava pideva joonega:

A. punkt A asub 173 m kõrgusel merepinnast, Guarlist kagusse piki Palermo-Trapani raudtee silla kirdeserva (umbes 1 km Fulgatore raudteejaamast ida poole);

B. punkt B asub 295 m kõrgusel merepinnast (C. Polizzi loodeserv), Alcamo asulast kagus;

C. punkt C asub 2 km (miilikivi) piki SP 19 (Ruderi di Salaparuta ja Salaparuta vahel), San Giuseppe contrada’s, Ruderi di Salaparutast kagus;

D. punkt D asub trigonomeetrilises punktis 231 m kõrgusel merepinnast, Contrada Baiatas C. del Barone kõrval, umbes 575 m lõunasse ristteest „Le quattro vie”;

E. punkt E asub trigonomeetrilises punktis 151 m kõrgusel merepinnast Contrada Trinitàs, Chiesa della Trinità kaguküljel;

F. punktiks F on betoonpost, mis on paigutatud kaevu juurde 200 m kõrgusele, mis asub 275 m idas lõuna poolt Borgo Aquilasse tulevast rajast samanimelises contrada’s. Punkt langeb kokku Lippone-Mazara del Vallo kontsessiooni punktiga F;

G. punktiks G on betoonpost, mis on paigutatud Case Aquila lääneküljele 134 m kõrgusele samanimelises contrada’s. Punkt langeb kokku Lippone-Mazara del Vallo kontsessiooni punktiga G.

Baaspostid punktides F ja G on prisma kujuga, mille alus on ruut küljepikkusega 20 cm ja mis üleval kitseneb püramiidjaks tipuks. Kummagi väikese posti ühele vertikaalküljele on uurendatud kaks ristamisi asetatud vasarat ja tähed C.M. ning vastasküljel on vastavalt tähed F või G.

Geograafilised koordinaadid

Punkt Põhjalaius Idapikkus (M. Mario) A 37°57′05,01″ 00°14′43,79″ B 37°58′07,64″ 00°31′50,97″ C 37°46′24,84″ 00°32′34,14″ D 37°40′59,76″ 00°25′46,21″ E 37°41′07,85″ 00°18′08,96″ F 37°44′40,50″ 00°17′07,60″ G 37°45′41,20″ 00°16′23,50″

Huvitatud isikud võivad esitada konkureeriva taotluse asjaomase maa-ala kohta 90 päeva jooksul pärast käesoleva teatise avaldamist Euroopa Liidu Teatajas; pärast nimetatud tähtaega saadud taotlusi vastu ei võeta. Uurimisloa andmise dekreet võetakse vastu konkureerivate taotluste esitamiseks määratud tähtajale järgneva kuue kuu jooksul. Direktiivi 94/22/EÜ artikli 5 lõike 1 kohaselt anname teada, et luure-, uurimis- ja tootmislubade andmise kriteeriumid on juba avaldatud Euroopa Ühenduste Teatajas nr C 396, 19. detsember 1998, viitega Itaalia Vabariigi presidendi 25. novembri 1996. aasta seadusandlikule dekreedile nr 625 (avaldatud Itaalia ametlikus teatajas Gazzetta ufficiale della Repubblica Italiana nr 293, 14. detsember 1996), millega võetakse eespool nimetatud direktiiv üle ja rakendatakse Itaalia õigusruumis, ning osutatud kriteeriume on täpsustatud eespool nimetatud 3. juuli 2000. aasta Sitsiilia maakonnaseaduses nr 14 (avaldatud Itaalia ametlikus teatajas Gazzetta ufficiale della Repubblica Italiana nr 32, 7. juuli 2000).

Tegevuse läbiviimist või katkestamist käsitlevad tingimused ja nõuded on sätestatud eespool nimetatud 3. juuli 2000. aasta Sitsiilia maakonnaseaduses nr 14 ning spetsifikaadis, mis on vastu võetud tööstusministri (l’Assessore per l’Industria) 30. oktoobri 2003. aasta ja 20. oktoobri 2004. aasta dekreetidega (avaldatud vastavalt Itaalia ametlikus teatajas Gazzetta ufficiale della Repubblica Italiana nr 49, 14. novembri 2003 ja nr 46, I osa, 5. novembri 2004).

Huvitatud isikud saavad taotluse toimikuga tutvuda maakonna süsivesinike ja geotermilise energia osakonnas (l’Ufficio Regionale per gli Idrocarburi e la Geotermia Corpo Regionale delle Miniere) aadressil Via Ugo La Malfa 101, 90146 Palermo, Italia.